A BIZOTTSÁG 967/2009/EK RENDELETE
(2009. október 15.)
az 1418/2007/EK rendeletnek az egyes hulladékoknak egyes nem OECD-országokba irányuló hasznosítási célú kivitele tekintetében történő módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a hulladékszállításról szóló, 2006. június 14-i 1013/2006/EK európai parlamenti és tanácsi rendeletre (1) és különösen annak 37. cikke (2) bekezdésére,
az érintett országokkal folytatott konzultációt követően,
mivel:
Megérkezett a válasz a Bizottsághoz a Montenegrónak, Nepálnak, Szerbiának és Szingapúrnak küldött írásos megkeresésekre, amelyekben a Bizottság annak írásos megerősítését kérte, hogy az 1013/2006/EK rendelet III. vagy IIIA. mellékletében felsorolt hulladékok, amelyek kivitelét nem tiltja az említett rendelet 36. cikke, a Közösségből továbbhasznosítás céljából kivihetők-e ezen országokba, illetve milyen ellenőrzési eljárás alá tartoznak a célországban, ha ott ilyen ellenőrzés létezik. A Bizottság ezenfelül további információkat kapott Hongkong, Indonézia és Ukrajna vonatkozásában is. Az 1418/2007/EK bizottsági rendelet (2) mellékletét ezek tekintetbevételével ennek megfelelően módosítani kell,
ELFOGADTA EZT A RENDELETET:
1. cikk
Az 1418/2007/EK rendelet 1a. cikke helyébe a következő szöveg lép:
„1.a cikk
Az 1013/2006/EK rendelet 37. cikke (1) bekezdése első albekezdésének megfelelően a Bizottság által küldött írásos megkeresésre érkezett válaszok a mellékletében vannak felsorolva.
Abban az esetben, ha a melléklet jelzi, hogy egy ország bizonyos hulladékszállítmányokat nem tilt meg, és azokra az említett rendelet 35. cikkében meghatározott előzetes írásos bejelentési és engedélyezési eljárást sem alkalmazza, akkor ezekre a szállítmányokra - értelemszerűen - a rendelet 18. cikkét kell alkalmazni.”
2. cikk
Az 1418/2007/EK rendelet melléklete e rendelet mellékletének megfelelően módosul.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet hatálybalépésének napjától kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. október 15-én.